CELEX: 32020D1223(01)
Language: el
Date: 2020-11-26 00:00:00
Title: Απόφαση της Αρχής για τα ευρωπαϊκά πολιτικά κόμματα και τα ευρωπαϊκά πολιτικά ιδρύματα της 26ης Νοεμβρίου 2020 για μη καταχώριση της Συμμαχίας για την Ειρήνη και την Ελευθερία (Alliance for Peace and Freedom ASBL) (Το κείμενο στην αγγλική γλώσσα είναι το μόνο αυθεντικό) 2020/C 448/01

23.12.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  C 448/1
               
            
         Απόφαση της Αρχής για τα ευρωπαϊκά πολιτικά κόμματα και τα ευρωπαϊκά πολιτικά ιδρύματα
         της 26ης Νοεμβρίου 2020
         για μη καταχώριση της Συμμαχίας για την Ειρήνη και την Ελευθερία (Alliance for Peace and Freedom ASBL)
         (Το κείμενο στην αγγλική γλώσσα είναι το μόνο αυθεντικό)
         (2020/C 448/01)
         H ΑΡΧΗ ΓΙΑ ΤΑ ΕΥΡΩΠΑΪΚΑ ΠΟΛΙΤΙΚΑ ΚΟΜΜΑΤΑ ΚΑΙ ΤΑ ΕΥΡΩΠΑΪΚΑ ΠΟΛΙΤΙΚΑ ΙΔΡΥΜΑΤΑ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (EE, Ευρατόμ) αριθ. 1141/2014 του Ευρωπαϊκού Κοινοβουλίου και του Συμβουλίου, της 22ας Οκτωβρίου 2014, σχετικά με το καθεστώς και τη χρηματοδότηση των ευρωπαϊκών πολιτικών κομμάτων και των ευρωπαϊκών πολιτικών ιδρυμάτων (1) και ιδίως το άρθρο 9,
         Έχοντας υπόψη τα έγγραφα που της υπέβαλε η Συμμαχία για την Ειρήνη και την Ελευθερία (Alliance for Peace and Freedom ASBL),
         Εκτιμώντας τα ακόλουθα:
         
                     (1)
                  
                  
                     Η Αρχή για τα ευρωπαϊκά πολιτικά κόμματα και τα ευρωπαϊκά πολιτικά ιδρύματα (η «Αρχή») έλαβε στις 12 και 26 Αυγούστου 2020 σειρά εγγράφων από την Συμμαχία για την Ειρήνη και την Ελευθερία («Alliance for Peace and Freedom ASBL-APF») για την καταχώρισής της ως ευρωπαϊκό πολιτικό κόμμα.
                  
               
                     (2)
                  
                  
                     Τα έγγραφα αυτά βασίζονται, ως φαίνεται, σε προηγούμενη καταχώριση της APF ως ευρωπαϊκό πολιτικό κόμμα βάσει του κανονισμού (ΕΕ, Ευρατόμ) αριθ. 1141/2014 (2).
                  
               
                     (3)
                  
                  
                     Στις 27 Αυγούστου 2020, η Αρχή επισήμανε ότι η APF είχε διαγραφεί από το Μητρώο με απόφαση της 13ης Σεπτεμβρίου 2018 (3) και, ως εκ τούτου, προκειμένου να καταχωριστεί εκ νέου, έπρεπε να υποβάλει αίτηση καταχώρισης σύμφωνα με τον κανονισμό (ΕΕ, Ευρατόμ) αριθ. 1141/2014.
                  
               
                     (4)
                  
                  
                     Στις 4 Σεπτεμβρίου 2020, η APF υπέβαλε σειρά εγγράφων τα οποία ήταν κατά τα φαινόμενα πανομοιότυπα με εκείνα που είχαν ήδη υποβληθεί στις 12 και 26 Αυγούστου.
                  
               
                     (5)
                  
                  
                     Στις 8 Σεπτεμβρίου 2020, η Αρχή έλαβε έντυπο προσχώρησης από το Nationaldemokratische Partei Deutschlands (Γερμανία).
                  
               
                     (6)
                  
                  
                     Στις 10 Σεπτεμβρίου 2020, η Αρχή επανέλαβε ότι η APF έπρεπε να υποβάλει αίτηση καταχώρισης ως ευρωπαϊκό πολιτικό κόμμα.
                  
               
                     (7)
                  
                  
                     Στις 18 Σεπτεμβρίου 2020, η APF υπέβαλε νέα έγγραφα (μαζί με παλαιότερα έγγραφα, εφεξής καλούμενα «η αίτηση»), στα οποία συμπεριλαμβάνονταν, μεταξύ άλλων, έντυπα προσχώρησης των Falange Española de las JONS (Ισπανία) και E.LA.SYN (Ελλάδα).
                  
               
                     (8)
                  
                  
                     Στις 19 Οκτωβρίου 2020, η Αρχή ενημέρωσε την APF ότι η αίτηση ήταν ελλιπής και, επιπλέον, επισήμανε ότι η υποβολή τριών εντύπων προσχώρησης μόνο για τρία κράτη μέλη ήταν σε κάθε περίπτωση προδήλως ανεπαρκής για την καταχώριση.
                  
               
                     (9)
                  
                  
                     Στις 26 Οκτωβρίου 2020, η Αρχή προέβη σε μια πρώτη αξιολόγηση την οποία απηύθυνε στην APF και στην οποία διατύπωνε προκαταρκτικά την άποψη ότι η αίτηση δεν πληρούσε καμία από τις προϋποθέσεις που ορίζονται στο άρθρο 3 παράγραφος 1 του κανονισμού (ΕΕ, Ευρατόμ) αριθ. 1141/2014.
                  
               
                     (10)
                  
                  
                     Ειδικότερα, η APF δεν απέδειξε ότι πληροί την προϋπόθεση του άρθρου 3 παράγραφος 1 στοιχείο β) του κανονισμού (ΕΕ, Ευρατόμ) αριθ. 1141/2014 («ελάχιστες απαιτήσεις εκπροσώπησης»).
                  
               
                     (11)
                  
                  
                     Σύμφωνα με την εν λόγω διάταξη, προϋπόθεση για να καταχωρηθεί ο αιτών πολιτικός συνασπισμός ως ευρωπαϊκό πολιτικό κόμμα είναι να αποδείξει ότι τα κόμματα μέλη του εκπροσωπούνται, τουλάχιστον στο ένα τέταρτο των κρατών μελών, από βουλευτές του Ευρωπαϊκού Κοινοβουλίου, των εθνικών κοινοβουλίων, των περιφερειακών κοινοβουλίων ή των περιφερειακών συνελεύσεων, ή ότι αυτός ή τα κόμματα μέλη του έλαβαν, τουλάχιστον στο ένα τέταρτο των κρατών μελών, τουλάχιστον τρία τοις εκατό των ψήφων σε καθένα από τα εν λόγω κράτη μέλη στις τελευταίες εκλογές του Ευρωπαϊκού Κοινοβουλίου.
                  
               
                     (12)
                  
                  
                     Όσον αφορά την εκπροσώπηση των κομμάτων μελών, η τεκμηρίωση στην αίτηση του APF που θα μπορούσε ενδεχομένως να ληφθεί υπόψη αφορούσε μόνο τρία κράτη μέλη: i) τη Γερμανία, ii) την Ελλάδα και iii) την Ισπανία, αυτός δε ο αριθμός κρατών μελών δεν αρκεί για την εκπλήρωση των ελάχιστων απαιτήσεων, σύμφωνα με τις οποίες απαιτείται εκπροσώπηση σε τουλάχιστον επτά κράτη μέλη.
                  
               
                     (13)
                  
                  
                     Επιπλέον, η APF δεν υπέβαλε έγγραφα που να αποδεικνύουν ότι η ίδια ή τα κόμματα μέλη της έλαβαν, σε τουλάχιστον επτά κράτη μέλη, τουλάχιστον το τρία τοις εκατό των ψήφων σε καθένα από τα εν λόγω κράτη μέλη στις τελευταίες εκλογές για το Ευρωπαϊκό Κοινοβούλιο, και σε κάθε περίπτωση θα ίσχυαν κατ’ αναλογία οι ίδιες εκτιμήσεις που αναφέρονται στην αιτιολογική σκέψη (12).
                  
               
                     (14)
                  
                  
                     Μέσω της προκαταρκτικής αξιολόγησης, η Αρχή κάλεσε την AFP να καταθέσει έως τις 10 Νοεμβρίου 2020 τις γραπτές παρατηρήσεις που θα επιθυμούσε να υποβάλει και επανέλαβε επίσης ότι η αίτηση ήταν σε κάθε περίπτωση ελλιπής.
                  
               
                     (15)
                  
                  
                     Η APF δεν υπέβαλε παρατηρήσεις ή σχόλια σε απάντηση στην προκαταρκτική αξιολόγηση.
                  
               
                     (16)
                  
                  
                     Υπό το πρίσμα αυτό, η Αρχή δεν χρειάζεται να αξιολογήσει το βάσιμο της υπόλοιπης αίτησης,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η αίτηση που υπέβαλε η Συμμαχία για την Ειρήνη και την Ελευθερία (Alliance for Peace and Freedom ASBL) για την καταχώρισή της ως ευρωπαϊκό πολιτικό κόμμα απορρίπτεται.
         
         
            Άρθρο 2
            Η παρούσα απόφαση τίθεται σε ισχύ την ημέρα της κοινοποίησης της.
         
         
            Άρθρο 3
            Η απόφαση απευθύνεται στην
            
                        Alliance for Peace and Freedom ASBL
                     
                  
                        Rue Abbé Cuypers 3
                     
                  
                        1040 Bruxelles/Brussel
                     
                  
                        BELGIQUE/BELGIË
                     
                  
         
            Βρυξέλλες, 26 Νοεμβρίου 2020.
            
               
                  Για την Αρχή για τα ευρωπαϊκά πολιτικά κόμματα και
               
               
                  τα ευρωπαϊκά πολιτικά ιδρύματα
               
               
                  Ο Διευθυντής
               
               M. ADAM
            
         
         
            (1)  ΕΕ L 317 της 4.11.2014, σ. 1.
         
            (2)  Απόφαση της Αρχής, της 9ης Φεβρουαρίου 2018, για την καταχώριση της Συμμαχίας για την Ειρήνη και την Ελευθερία (ΕΕ C 193 της 6.6.2018, σ. 9).
         
            (3)  Απόφαση της Αρχής, της 13ης Σεπτεμβρίου 2018, για τη διαγραφή της Συμμαχίας για την Ειρήνη και την Ελευθερία από το Μητρώο (ΕΕ C 417 της 16.11.2018, σ. 11).